CELEX: 32016R0558
Language: sk
Date: 2016-04-11 00:00:00
Title: Delegované nariadenie Komisie (EÚ) 2016/558 z 11. apríla 2016, ktorým sa družstvám a iných formám organizácií výrobcov v sektore mlieka a mliečnych výrobkov povoľuje uzatvárať dohody a prijímať rozhodnutia o plánovaní výroby

12.4.2016   
            
            
               SK
            
            
               Úradný vestník Európskej únie
            
            
               L 96/18
            
         DELEGOVANÉ NARIADENIE KOMISIE (EÚ) 2016/558
   z 11. apríla 2016,
   ktorým sa družstvám a iných formám organizácií výrobcov v sektore mlieka a mliečnych výrobkov povoľuje uzatvárať dohody a prijímať rozhodnutia o plánovaní výroby
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 219 ods. 1 v spojení s jeho článkom 228,
   keďže:
   
               (1)
            
            
               Sektor mlieka a mliečnych výrobkov vykazuje už dlhšie vážnu nerovnováhu na trhu. Z dôvodu nerovnováhy medzi zvýšenou výrobou a spomalením rastu dopytu na svetovom trhu sú nákupné ceny mlieka za posledných 18 mesiacov pod tlakom.
            
         
               (2)
            
            
               Komisia už síce prijala účinné opatrenia, no situácia sa naďalej zhoršuje, pretože zatvorenie ruského trhu a pokles dopytu z Číny zasiahli sektor mlieka a mliečnych výrobkov v čase, keď sa do výroby investovalo vzhľadom na zrušenie kvót na mlieko od 31. marca 2015 a pozitívne vyhliadky na svetovom trhu. Na základe dostupných trhových analýz sa v najbližších dvoch rokoch nedá očakávať výrazný pokles výroby.
            
         
               (3)
            
            
               Vykonávacím nariadením Komisie (EÚ) 2016/559 (2) sa uznaným organizáciám výrobcov, ich združeniam a uznaným medziodvetvovým organizáciám v sektore mlieka a mliečnych výrobkov povoľuje uzatvárať dobrovoľné partnerské dohody a prijímať spoločné rozhodnutia o plánovaní výroby mlieka dočasne na obdobie šiestich mesiacov. Vzhľadom na to, že pre sektor mlieka a mliečnych výrobkov sú charakteristické družstevné štruktúry, je vhodné rozšíriť toto povolenie – vrátane príslušných oznamovacích povinností – na tie subjekty, ktoré zriadili výrobcovia mlieka. To isté platí aj pre iné formy organizácií výrobcov, ktoré zriadili výrobcovia mlieka v súlade s vnútroštátnym právom a pôsobia v sektore mlieka a mliečnych výrobkov, aby malo opatrenie čo možno najväčší dosah.
            
         
               (4)
            
            
               Toto nariadenie by sa malo začať uplatňovať čo možno najskôr spolu s vykonávacím nariadením (EÚ) 2016/559, aby sa zabezpečila jeho účinnosť. Toto nariadenie by preto malo nadobudnúť účinnosť dňom nasledujúcim po jeho uverejnení,
            
         PRIJALA TOTO NARIADENIE:
   Článok 1
   Bez toho, aby boli dotknuté ustanovenia článku 209 ods. 1 nariadenia (EÚ) č. 1308/2013, vykonávacie nariadenie (EÚ) 2016/559 sa uplatňuje mutatis mutandis na družstvá a iné formy organizácií výrobcov, ktoré zriadili výrobcovia mlieka v súlade s vnútroštátnym právom a pôsobia v sektore mlieka a mliečnych výrobkov.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. apríla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 347, 20.12.2013, s. 671.
   
      (2)  Vykonávacie nariadenie Komisie (EÚ) 2016/559 z 11. apríla 2016, ktorým sa povoľuje uzatváranie dohôd a prijímanie rozhodnutí o plánovaní výroby v sektore mlieka a mliečnych výrobkov (pozri stranu 20 tohto úradného vestníka).